May 26,2017
ఏమాత్రం పెరగని దేశపు రేటింగ్‌..!
తాము అధికారంలోకి వచ్చాక ఎంతో చేశామని.. దేశ ఆర్థికంలో ఎన్నో మార్పు తీసుకువచ్చినట్టుగా మోడీ సర్కారు గొప్పలు చెబుతోంది. కానీ అంతర్జాతీయ రేటింగ్‌ సంస్థలు మాత్రం వాటిలో డొల్లతనాన్ని ఎప్పటికప్పుడు ఎత్తి చూపుతూనే ఉన్నాయి. దేశానికి ఇచ్చే రేటింగ్‌లో స్వల్ప మార్పులు తప్ప.. అద్భుతమైన ర్యాకింగ్స్‌ను ఎప్పుడు ప్రకటించ లేదు. చాలా సంస్థల రేటింగ్‌లు విశ్లేషించి చూస్తే మన దేశపు రేటింగ్‌ 'యావరేజ్‌' కంటే కొంత ఎగువన మాత్రమే నమోదవుతూ వస్తోంది. దీనిని తీవ్రంగా ఆక్షేపిస్తూ వస్తున్న ప్రభుత్వం ఒక దశలో రేటింగ్‌ ఏజెన్సీలపై తన అక్కసును బాహాటంగానే వెల్లగక్కింది.
వ్యాపార అనుకూల అంశాల్లో చివరి వరసల్లోనే..
దేశంలో పెట్టుబడుల అనుకూల వాతావరణాన్ని నెలకొల్పేందుకు ఎన్నో సంస్కరణలు చేపట్టినట్టుగా మోడీ సర్కారు గొప్పలు చెబుతోంది.కానీ వాస్తవ పరిస్థితులు మాత్రం ఇందుకు విరుద్ధంగానే ఉన్నట్టుగా ప్రపంచ బ్యాంకు నివేదికలు చెబుతున్నాయి. ఈ దిశగా పెద్దపెద్ద సంస్కరణలతో మొదలు పెట్టి చిన్నచిన్న విధానపరమైన మార్పులను కలుపుకొని దాదాపు 7000 చర్యలు చేపట్టినట్టుగా స్వయంగా వాణిజ్య, పరిశ్రమల శాఖ మంత్రి నిర్మలా సీతారామన్‌ ఇటీవలే వెల్లడించారు. అయితే పరిస్థితుల్లో అంత గొప్ప మార్పులేమీ లేవని ప్రపంచ బ్యాంకు నివేదిక చెబుతోంది. సులభంగా వ్యాపార ఏర్పాటుకు సంబంధించిన విషయంలో భారత్‌ 130వ స్థానంలోను, వ్యాపారం ప్రారంభించే విషయంలో 155వ స్థానంలోను, నిర్మాణాలకు అనుమతులిచ్చే విషయంలో 185వ స్థానంలోను, స్థిరాస్తుల రిజిస్ట్రేషన్‌ విషయంలో 138వ స్థానంలోను, కాంట్రాక్టుల అముల విషయంలో 166వ స్థానంలోను, సీమాంతర వాణిజ్య విషయంలో 108వ స్థానంలో ఉన్నట్టుగా తెలిపిలంది. వ్యాపార ప్రారంభం నుంచి ఉత్పత్తుల వాణిజ్యం వరకు అవసరమైన ప్రతి స్థాయిలోను భారత్‌ ర్యాకింగ్‌ 100కు పైగానే ఉండడంతో పెట్టుబడులు పెట్టే వారు భారత్‌ వైపు దృష్టి సారించడం లేదన్నది కాదనలేని సత్యం.
మీ స్నేహితులకు రికమెండ్ చెయ్యండి